text: SønderjyskE henter landsholdsprofil
  21 juni 2014 kl. 06.47
  Ishockeymestrene fra SønderjyskE har skrevet kontrakt med landsholdsspilleren Mads Bødker. Klubben kalder det selv for årets scoop.
  De kan ikke få armene ned igen hos SønderjyskEs danske ishockeymestre. Klubben skal om få måneder deltage i ishockeysportens fornemste turnering, Champions Hockey League, og nu kan trænerteamet notere en vaskeægte landsholdprofil på det lyseblå holdkort.
  Sportschef Søren Stockfisch er ikke overraskende meget begejstret over tilgangen af den kendte landsholdsprofil
  - Jeg tør godt at påstå, at signingen af Mads Bødker nok er en af sæsonens største nyheder i dansk ishockey. Vi er glade og stolte over, at vi i SønderjyskE Ishockey kan tiltrække danske spillere, der har markeret sig på den øverste hylde i Europa.
  Mads Bødker glæder sig til at debutere med SønderjyskE i SE Arena
  - Jeg har hørt mange gode ting om klubben og om det sportslige setup rundt om holdet. Jeg er meget glad for kontrakten, og glæder mig til at komme på is og i gang med den nye sæson. 
  Ikke mindst ser jeg frem til at blive en del af et hold, som vil gøre alt for at DM pokalen bliver stående i Sønderjylland, siger Mads Bødker.
  